Dos exposicions virtuals sobre fotografia i el Corpus celebren la Setmana Internacional dels Arxius el dia en què tot just fa 10 anys, l'11 de juny de 2010, es portà a terme l'inauguració de l'Arxiu Comarcal de l'Alt Urgell, una commemoració que s'inicia enguany i finalitzarà el mes de juny del 2021.
Autoritats davant de l'Arxiu Comarcal de l'Alt Urgell el dia de la seva inauguració.
Intervenció del Subdirector general d'Arxius, Ramon Alberch.
Al darrera i d'esquerra a dreta, Albert Batalla, alcalde de la Seu d'Urgell; Joan Manel Tresserras, conseller de Cultura; Jesús Fierro, president del Consell Comarcal de l'Alt Urgell; Susanna Vela, ministra de Cultura d'Andorra i Mns.
Joan-Enric Vives, arquebisbe d'Urgell.
L'Arxiu Comarcal de l'Alt Urgell celebra la Setmana Internacional dels Arxius amb dos exposicions virtuals que s'emmarquen en el projecte arxivístic Catalunya des dels Arxius: esdeveniments i festes populars digitals, un programa de difusió virtual de la Xarxa d'Arxius Comarcals de Catalunya, les quals es circumscriuen dins dels capítols 6 – Primavera fotogràfica - i 7 – Corpus Christi i Patum.
La primera exposició porta per títol Tres fotògrafs i recorre breument la història de l'extinta Agrupación Fotográfica Seo de Urgel a través d'una selecció d'imatges de tres dels seus integrants, els fons dels quals custodia l'Arxiu Comarcal de l'Alt Urgell: Josep Maria Esclusa, Ramon Ingla i Miquel Planella.
La segona, s'intitula Pinzellades del Corpus a l'Alt Urgell i recorre diferents manifestacions del Corpus a la Seu d'Urgell, Organyà, Ogern i Oliana des dels anys 40 fins a l'actualitat a través de la fotografia, la premsa i la literatura.
En paral·lel, l'Arxiu Comarcal de l'Alt Urgell inicia la commemoració del seu 10è aniversari que s'allargarà fins al mes de juny del 2021 i al llarg de la qual es portaran a terme activitats vinculades tant a la recapitulació dels principals esdeveniments, participants i fites de l'Arxiu Comarcal com a la difusió del patrimoni cultural i documental de la comarca.
L'Arxiu Comarcal de l'Alt Urgell (ACAU) es va inaugurar l'11 de juny de 2010.
El setembre de 2006 es va signar el conveni de construcció de l'equipament i el desembre de 2009 es va formalitzar el conveni de cogestió entre el Departament de Cultura de la Generalitat de Catalunya, el Consell Comarcal de l'Alt Urgell i l'Ajuntament de la Seu d'Urgell, en virtut del qual l'arxiu municipal i el seu personal tècnic s'integraren en el nou equipament.
La inauguració va anar a càrrec del Conseller de Cultura, Joan Manel Tresserras; el subdirector general d'arxius, Ramon Alberch; l'alcalde de la Seu d'Urgell, Albert Batalla; el president del Consell Comarcal de l'Alt Urgell, Jesús Fierro així com de l'arquebisbe d'Urgell, Mons.
A mode de resum, des de l'Any 2010, l'ACAU ha incidit en tres línies de treball principals: l'ingrés i conservació del fons, la gestió documental i suport a l'Administració local i la recerca i difusió cultural.
En el primer cas, l'ACAU custodia un total de 142 fons així com la còpia digital de 171 fons no ingressats.
El volum total de documentació ingressada és de 1.737 metres i, en el cas exclusiu de fotografies, supera les 190.000 imatges, gran part de les quals ja es troben digitalitzades i en procés d'identificació.
Pel que fa a la gestió documental i suport a l'Administració local, l'ACAU ha estat un dels primers arxius de la XAC en implementar, des del seus inicis, la còpia digital en substitució del préstec així com ha desenvolupat un programari per a la gestió híbrida de la documentació –GOAL- implementat més enllà dels límits de la comarca de l'Alt Urgell; finalment, pel que fa al recolzament a la recerca i la difusió cultural, fins al desembre de 2019 l'ACAU ha portat a terme un total de 466 activitats entre exposicions, conferències, cursos, visites escolars, etc., amb una assistència aproximada de prop de 40.000 persones.
Dins l'àmbit de la catalogació documental i bibliogràfica, l'arxiu disposa d'unes 170.000 unitats documentals catalogades i prop de 52.000 referències bibliogràfiques.
En relació amb l'impuls a la recerca, l'arxiu és la seu de l'Institut d'Estudis Comarcals de l'Alt Urgell (IECAU) i, recentment, ha instituït amb l'Ajuntament de la Seu d'Urgell i el Consell Comarcal de l'Alt Urgell la beca de recerca "Ciutat d'Urgell".
Els reptes dels propers anys incidiran en la difusió en línia de bona part dels seus fons així com la virtualització d'una part important dels seus productes i recursos de difusió.